**Педагогтің үні: білім беру жүйесін жетілдірудегі кісіби көзқарас**

*Алиасқаров Дәулет Алтынбайұлы*

*«НЗМ» ДББҰ Педагогикалық шеберлік*

*ортылығының аға менеджері*

Қазақстанның білім беру жүйесі соңғы жылдары бірқатар реформалар мен жаңғырту кезеңдерін бастан өткеріп келеді. Жаңа мазмұндағы білім беру бағдарламалары, критериалды бағалау жүйесі, цифрландыру бағытындағы бастамалар, мұғалім мәртебесін көтеруге бағытталған заңдар – мұның бәрі жүйені дамытуға жасалған қадамдар. Дегенмен, педагог-эксперт ретінде бұл өзгерістердің орындалуы мен нәтижелілігіне сыни тұрғыдан қарау маңызды. Себебі жүйенің нақты жетістіктерімен қатар, шешімін таппаған түйткілдері де бар.

Біріншіден, **білім сапасын арттыру үшін мұғалімдердің шынайы кәсіби дамуына жағдай жасау қажет**. Курстық қайта даярлаудан гөрі, ұзақ мерзімді, тәжірибеге негізделген қолдау формалары тиімді. Мысалы, мектеп ішілік коучинг пен менторлық, кәсіби қоғамдастықтардағы белсенді тәжірибе алмасу, Lesson Study сияқты зерттеу әдістері мұғалімнің әдістемелік шеберлігін шынайы дамытады.

Екіншіден, **мектептердегі әкімшілік-бюрократиялық жүктеме оқыту сапасына кері әсер етеді**. Мұғалімге өз пәнін еркін және шығармашылықпен оқытуға мүмкіндік беру керек. Қазіргі таңда есеп беру мен құжат айналымы көбейіп кеткен. Бұл мұғалімнің уақытын тікелей оқушыға емес, қағазға жұмсауына алып келіп отыр. Бұл бағытта мұғалімнің жұмысын автоматтандыру, қажетсіз есептерден босату, нақты тиімділікке бағытталған мониторинг жүйесін енгізу қажет.

Үшіншіден, **білім алушының тұлғалық дамуына көбірек мән беретін, құндылыққа бағытталған білім моделі қажет**. Қазіргі оқыту көбінесе мазмұнға және формализмге бағытталған, бұл оқушының ішкі мотивациясын төмендетеді. Баланың бойындағы жеке қасиеттер мен қабілеттерді дамыту үшін эмоционалды интеллект, өмірлік дағдылар, қарым-қатынас мәдениеті, өзін-өзі тану бағытындағы бағдарламалар кеңінен енгізілуі тиіс.

**Мәселелерді шешуге бағытталған ұсыныстар**

Білім беру жүйесінде туындаған түйткілдерді шешу үшін жүйелі, ғылыми негізделген және тәжірибеге бағытталған ұсыныстарды іске асыру қажет.

**Біріншіден, мұғалімнің кәсіби дамуына арналған нақты орта құру маңызды.** Бұл ретте мектептерде педагогикалық шеберханалар ұйымдастырып, тәжірибе алмасу алаңдарын қалыптастыру – ұстаздардың әдістемелік деңгейін арттыруға септігін тигізеді. Сонымен қатар, әр мұғалімді кәсіби даму жоспары (Individual Professional Development – IPD) арқылы жеке бағытта қолдау қажет. Мұндай тәсіл ұстаздың жеке қабілеті мен сұранысына сәйкес дамуына жол ашады. Бұдан бөлек, білім беру ұйымдарының ішкі ресурстарын, яғни тәжірибелі ұстаздар мен сертификатталған тренерлердің әлеуетін тиімді пайдалану – кәсіби дамудың тұрақты жүйесін қалыптастырады.

**Екіншіден, мұғалімдерге жүктелетін әкімшілік-бюрократиялық жұмыстарды азайту – оқыту сапасын арттырудың маңызды факторы.** Бұл үшін қайталанатын есептерді біріктіріп, оларды цифрлық платформалар арқылы автоматтандыру қажет. Сонымен бірге, білім басқармалары мен мектеп әкімшіліктері тарапынан талап етілетін есептердің санын қысқарту – мұғалімге өз негізгі міндеті болып табылатын оқыту мен тәрбиеге көбірек көңіл бөлуіне мүмкіндік береді. Осылайша, мұғалім өз пәнін еркін әрі шығармашылықпен жүргізуге жағдай туады.

**Үшіншіден, құндылыққа негізделген білім беру жүйесін қалыптастыру – тұлға тәрбиелеудің маңызды тетігі.** Сабақ бағдарламалары мен мазмұнын жалпыадамзаттық және ұлттық құндылықтармен байланыстыра жоспарлау (мысалы, адалдық, еңбекқорлық, жауапкершілік) – оқушының ішкі жан дүниесін байытып, адамгершілік қасиеттерін дамытады. Сонымен қатар, тәрбие жұмысы мен оқу үрдісін ұштастыра отырып, интеграцияланған жобалар арқылы оқушылардың тұлғалық дамуына жағдай жасалады. Оқушылардың рефлексия жасауына, өзін-өзі бағалау мен өзін-өзі басқару қабілеттерін қалыптастыруға мүмкіндік беру – құндылыққа бағытталған оқытудың негізгі элементі.

**Төртіншіден, оқушылардың ішкі мотивациясын арттыру – білім беру процесінің басты мақсаты болуы тиіс.** Бұл бағытта жобалық және зерттеу қызметтерін кеңінен енгізу арқылы оқуға деген қызығушылығын жандандыруға болады. Сондай-ақ, сабақта оқушыларға таңдау еркіндігін ұсыну, оқу мазмұны мен әдістерін олардың жеке ерекшеліктеріне бейімдеу (дифференциация) – оқытуды оқушыға жақындатады. Мадақтау мен жетістікке жетелейтін нақты кері байланысты жүйелі қолдану – оқушының өз әлеуетіне сенуіне және үздіксіз дамуына ықпал етеді.

Жоғарыда айтылған ұсыныстар білім беру жүйесін жаңғыртуға нақты серпін беріп, мұғалім мен оқушы арасындағы сапалы өзара әрекеттестікті қамтамасыз ете алады. Басты мақсат – білім алушының тұлғалық дамуына жағдай жасап, мұғалімнің кәсіби беделін арттыру арқылы тиімді білім беру кеңістігін қалыптастыру.

**Қорытындылай келе**, білім беру жүйесінің тиімділігі тек реформа жасаумен емес, сол өзгерістерді сапалы енгізу, педагогтің пікірін ескеру, практикалық қолдауды күшейту арқылы жүзеге асады. Педагог – білім беру жүйесінің жүрегі. Сондықтан мұғалімнің кәсіби пікіріне құлақ түріп, оны шешім қабылдауға тарту – уақыт талабы.